I staan vir Inkennig/Ingetoë/Introvert (my alfabet van vreugdes) | Tannie Frannie
I staan vir Inkennig/Ingetoë/Introvert (my alfabet van vreugdes)
Die HAT verklaar hierdie woorde soos volg:
Inkennig: Skaam, sku, wild vir vreemdes – ‘n inkennige kind/dier
Ingetoë: Besadig, gematig, stemmig – ‘n ingetoë kind/iemand met ‘n ingetoë aard
Introvert: Tot homself ingekeer/geneig tot introversie = toespitsing van jou belangstelling op jouself, op jou eie gemoedslewe, met uitsluiting van die buitewêreld
Die eerste twee is outydse woorde, maar die derde een word deesdae links en regs gebruik. Daar is iemand in my lewe op wie aldrie hierdie woorde van toepassing is en wat aan my veel vreugde verskaf. Dis my dogter se hartsvriendin – hulle het mekaar as eerstejaars tydens die jooloptog raakgeloop en vandag, 21 jaar later, is daar steeds ‘n sterk band tussen hulle.
H is ‘n self-erkende introvert – ek het dit al beleef dat sy heeltemal toeskulp in vreemde mense se geselskap. Tog gesels sy heerlik en ongedwonge met my. Dis eintlik ‘n vreemde vriendskap, gegrond op ons albei se verlange na my dogter. Ons sien mekaar selde, gewoonlik as die een of die ander ‘n pakkie in die buiteland kan gaan aflewer, of ‘n presentjie uit die buiteland saamgebring het. ‘n Kuiertjie van haar of by haar is vir my absoluut kosbaar en die kere wat sy my op ‘n uitstappie geneem het (pannekoek by die teeplantasie op pad terug van die Wildtuin af; ‘n rustige staptog deur ‘n verstommende mooi landskap sommer hier digby Pretoria) is heerlike herinneringe.
Om H in ‘n boekwinkel te sien, is nogal ‘n belewenis – haar huis loop oor van die boeke. Sy is lief daarvoor om yslike ingewikkelde Lego-konstruksies te bou. Sy reis graag en dikwels, na verre en vreemde bestemmings. Haar fb-inskrywings is gewoonlik vir my heeltemal onverstaanbaar vanweë die inligtingstegnologiese verwysings, maar op WhatsApp verstaan ek gelukkig, soos nou-die-dag toe sy ‘n prentjie aangestuur het van ‘n dik handboek wat verskeur op die vloer lê, met die titel Dog Training for Dummies.
Toe my kind in die somer van 2017 so siek was, het H spesiaal vir haar in die VSA kom kuier – net vir een week. Hoe het sy ons almal opgevrolik! Hierdie foto het sy geneem in ‘n bekoorlike ou parkie in die hartjie van Harrisburg – ‘n bestemming wat sy self uitgesnuffel het. Terug in Suid-Afrika, het sy spesiaal vir my ‘n afdruk laat raam en groen vlindertjies op die raam geplak.
11 thoughts on “I staan vir Inkennig/Ingetoë/Introvert (my alfabet van vreugdes)”
April 10, 2019 om 8:40 nm
April 11, 2019 om 2:55 vm
Klink of julle n besondere band het. Julle llyk pragtig
April 11, 2019 om 8:33 vm
I like the story behind the picture!!! ❤
April 11, 2019 om 9:32 vm
Wat ń pragtige vriendskap om so met die jong mense te kan hê, Frannie. Ek wens ek het jou in my lewe gehad jare gelede.
April 11, 2019 om 1:10 nm
Maar in my verwysingsraamwerk is ‘n vriendskap met jou mos nog steeds ‘n vriendskap met ‘n jong mens ❤
April 11, 2019 om 1:11 nm
April 11, 2019 om 9:37 vm
Dis wonderlik om ‘n vriendskap met ‘n jong mens te hê. Sy klink na ‘n besondere vrou. Pragtige foto, Frannie!
April 11, 2019 om 12:18 nm
Ek het waardering vir so ‘n vriendskapsverhouding. Dis ‘n pragtige foto Frannie.
April 12, 2019 om 6:31 vm
April 12, 2019 om 11:38 vm
Rêgtig ‘n besonderse foto. Lekker om ‘n verhouding met jonger mense te hê…en hierdie een klink baie bespnders.
April 18, 2019 om 8:26 vm
Besonderse vriendskap. Ek is self n introvert en ouer mense is altyd lief vir my. Ek luister graag en hulpraat heerlik. Dis moeilik om n introvert te wees. Daar is niks verkeerd nie dis net dat baie mense n mens heeltemaal laat stil bly.